寄薛三郎中
作者：杜甫
朝代：唐

paragraphs: 人生無賢愚，飄颻若埃塵。
自非得神仙，誰免危其身。
與子俱白頭，役役常苦辛。
雖爲尚書郎，不及村野人。
憶昔村野人，其樂難具陳。
藹藹桑麻交，公侯爲等倫。
天未厭戎馬，我輩本常貧。
子尚客荆州，我亦滯江濱。
峽中一臥病，瘧癘終冬春。
春復加肺氣，此病蓋有因。
早歲與蘇鄭，痛飲情相親。
二公化爲土，嗜酒不失真。
余今委修短，豈得恨命屯。
聞子心甚壯，所遇信席珍。
上馬不用扶，每扶必怒嗔。
賦詩賓客間，揮灑動八垠。
乃知蓋代手，才力老益神。
青草洞庭湖，東浮滄海漘。
君山可避暑，況足采白蘋。
子豈無扁舟，往復江漢津。
我未下瞿塘，空念禹功勤。
聽說松門峽，吐藥攬衣巾。
高秋却束帶，鼓枻視青旻。
鳳池日澄碧，濟濟多士新。
余病不能起，健者勿逡巡。
上有明哲君，下有行化臣。